Izvor: N1

U Specijalnom sudu nastavljeno je suđenje za ubistvo Slavka Ćuruvije. Na početku glavnog pretresa, saopšteno je da je Apelacioni sud ukinuo rešenje Prvostepenog suda da se izdvoje dokazi o informacijama sa baznih stanica koje pokazuju tačno vreme komunikacije optuženih na dan Ćuruvijinog ubistva.

Na današnjem glavnom pretresu nastavljena je rasprava o verovatno ključnim dokazima Tužilaštva protiv optuženih za ubistvo Slavka Ćuruvije. Reč je o diskovima na kojima se nalaze podaci s baznih stanica mobilne telefonije, a koji pokazuju tačno vreme i mesto kretanja optuženih na dan Ćuruvijinog ubistva. Odbrana, međutim, tvrdi da ti dokazi nisu pribavljeni u skladu sa zakonom, zbog čega je tražila da se izuzmu iz spisa, odnosno da se uopšte ni ne koriste u postupku. Iako je Specijalni sud delimično usvojio takav predlog odbrane, Apelacioni sud ukinuo je to rešenje.

"Tih devet diskova koje je prethodno Prvostepeni sud izdvojio iz spisa, samo zbog toga što ne postoji potvrda o oduzetim predmetima, nije dovoljan razlog da sud donese takvu odluku, zbog toga što su svi organi koji su tu postupali policija, istražni sudija, tužilac, radili na osnovu svojih zakonskih ovlašćenja, te prema tome nema razloga da se samo na osnovu toga što nema te potvrde to izdvoji. Cilj odbrane je bio... Postoji jedno pravilo anglosaksonskog prava da ne mogu da se koriste plodovi otrovnog drveta, što znači ako bilo koji deo dokaza uspete da odvojite, treba sve one radnje koje su u vezi s tim izvršene da padnu. Apelacioni sud je praktično rekao da to ne može da se uradi", rekao je punomoćnik porodice Ćuruvija Slobodan Ružić.

"Ne znate šta se tamo radilo, morali biste da pogledate sve te potvrde, zapisnike ... Da vidite o čemu se radi. Na jednom mestu piše oduzeo, na drugom uzeo na revers, pa oduzeli pa dostavili tužiocu, pa nisu izdali potvrdu... Alajbegova slama. Ništa ne valja kako je vođen ovaj postupak, ništa ne valja. Sve to što je rađeno svih tih godina dok je to došlo ovde pred sud, ništa ne valja kako je rađeno. Eto", kaže advokatica dvojice optuženih Zora Dobričanin.

Iako Tužilaštvo tvrdi da upravo podaci sa baznih stanica pokazuju da su se na dan Ćuruvijinog ubistva telefonom čuli optuženi Milan Radonjić, šef beogradskog DB-a i Miroslav Kurak, optuženi da je neposredni izvršilac ubistva, Radonjić je u jednom trenutku istupio pred sudskim većem tvrdeći da se tog dana nije čuo s Kurakom i da za to ima dokaze. Suđenje se nastavlja 31. maja.

Detalje ima reporterka N1 Maja Nikolić: